钦定古今图书集成/明伦汇编/官常典/第076卷 > 鄱阳王伯山
## 钦定古今图书集成/明伦汇编/官常典/第076卷 > 鄱阳王伯山

按《陈书》本传，“鄱阳王伯山，字静之，世祖第三子也。伟
容仪，举止闲雅，喜愠不形于色，世祖深器之。初，高祖
时，天下草创，诸王受封，仪注多阙。及伯山受封，世祖
欲重其事，天嘉元年七月丙辰，尚书八座奏曰：‘臣闻
本枝惟允，宗周之业以弘；盘石既建，皇汉之基斯远。
故能协宣五运，规范百王，式固灵根，克隆卜世。第三
皇子伯山，发睿德于龆年，表岐姿于丱日，光昭丹掖，
晖映青闱，而玉圭未秉，金锡靡驾，岂所以敦序维翰，
建树藩戚？臣等参议，宜封鄱阳郡王’。”诏曰：“可。”乃遣散
骑常侍、度支尚书萧睿持节兼太宰，告于太庙；又遣
五兵尚书王质持节兼太宰，告于大社。其年十月，上
临轩策命之曰：“於戏！夫建树藩屏，翼奖王室，钦若前
典，咸必由之。惟尔夙挺珪璋，坐知孝敬，令德茂亲，佥
誉所集。启建大邦，实惟伦序，是用敬遵民瞻，锡此圭
瑞。往钦哉！其勉树声业，永保宗社，可不慎欤！”策讫，敕
命王公己下并䜩于王第。仍授东中郎将、吴郡太守。
六年，为缘江都督、平北将军、南徐州刺史。天康元年，
进号镇北将军。高宗辅政，不欲令伯山处边。光大元
年，徙为镇东将军、东扬州刺史。太建元年，征为中卫
将军、中领军。六年，又为征北将军、南徐州刺史。寻为
征南将军、江州刺史。十一年，入为护军将军，加开府
仪同三司，仍给鼓吹，并扶后主即位，进号中权大将
军。至德四年，出为持节、都督东扬、丰二州诸军事、东
扬州刺史，加侍中，馀并如故。祯明元年，丁所生母忧，
去职。明年，起为镇卫大将军、开府仪同三司，给班剑
十人。三年正月，薨，时年四十。伯山性宽厚，美风仪，又
于诸王最长，后主深敬重之，每朝廷有冠婚飨宴之
事，恒使伯山为主。及丁所生母忧，居丧以孝闻。后主
尝幸吏部尚书蔡征宅，因往吊之，伯山号恸殆绝，因
起为镇卫将军。仍谓群臣曰：“鄱阳王至性可嘉，又是
西第之长，豫章已兼司空，其亦须迁太尉。”未及发诏
而伯山薨。寻值陈亡，遂无赠谥。长子君范，太建中拜
鄱阳国世子，寻为贞威将军、晋陵太守，未袭爵而隋
师至。是时宗室王侯在都者百馀人，后主恐其为变，
乃并召入，令屯朝堂，使豫章王叔英总督之，而又阴
为之备。及六军败绩，相率出降，因从后主入关，至长
安，隋文帝并配于陇右及河西诸州，各给田业以处
之。初，君范与尚书仆射江总友善，至是，总赠君范书
五言诗，以叙他乡离别之意，辞甚酸切，当世文士咸
讽诵之。大业二年，隋炀帝以后主第六女女婤为贵
人，绝爱幸。因召陈氏子弟，尽还京师，随才叙用。由是
并为守宰，遍于天下。其年君范为温令。